 साढ़ा इक होर कालज दे दिनें दा साथी पाकिस्तान च रौंह्दा ऐ।  इयां ते काफी जने रौंह्दे न, जियां क शौकत, लतीफ, मैह्मूद, अकरम, यूसुफ बगैरा।  साक़ी इत्थें गै मारेआ गेआ हा, ते बाकर अली दा किश पता नेईं लग्गा।  उसदा नांऽ ऐ एम. एल. तारिक।  पूरा नांऽ ऐ माधोलाल हुसैन तारिक।  उसदी मां जम्मू दी हिंदनी ही।  मेरा ओह् खासा दोस्त बनी गेआ।  ओह् उर्दू च कविता लिखदा ते कदें-कदें क्हानियां बी।  में बी कदें-कदें क्हानियां लिखदा हा।  इस करी ते खबरै इस करी बी जे में यारमीं च गै अपने ग्रपु ‘सी’ दा सैह्-मंत्री बनी गेआ हा, ओह् मेरै काफी नेड़ै आई गेआ।  झगड़े-फसादें कन्ने साढ़ी बिंद नेईं ही बनदी।  इक-दो बारी मिगी अपने घर बी लेई गेआ।  उ’नें दिनें कालज च त्रै ग्रुप हे-कांग्रेस, संघ ते मुसलिम लीग।  उ’नें दिनें तकरीबन हर हिन्दु विद्यार्थी कुसै-ना-कुसै मौकै, भाएं बिल्कुल थोड़े समें लेई गै सेही, संघ कन्ने जुड़े दा रेहा।  दीप ते में बी किश चिर संघ दी शाखा च जंदे रेह्।  पर बुनियादी तोरै पर अस राश्टरवादी हे, ते गांधी जी, नेहरू, सुभाश चन्द्र बोस, मौलाना आजाद ते सरदार पटेल कोला काफी प्रभावत हे।  नैश्नल कांफ्रैस्स च बी अस दिल्चस्पी लैंदे हे।  तारिक खटीकें दे तलाऽ कोल इक गली च रौंह्दा हा।  ओह् लीग दा गढ़ हा ते आम हिन्दु उत्थें जाने कोला डरदे हे।  उ’नें दिनें नेता जी सुभाश चन्द्र दे बिल्ले काफी लोक लांदे हे।  मिमी लांदा हा।  तारिक जि’न्ना साह्ब दा बिल्ला लांदा हा. एह् दस्सने आस्तै जे छड़ा बिल्ला लाने कन्ने गै कोई आदमी जां उसदे विचार नेईं बदली जंदे, असें बिल्ले इक-दूए कन्ने बटाई ले।  में जिन्ना हुंदा बैज लाई लेआ ते तारिक ने नेता जी दा।  बाद च तारिक गी किश थोढ़-दिलें दी धौंस च आइयै नेता जी दा बिल्ला तुआरना पेआ। 